Hække kan bruges på rigtig mange måder!
Til indramning eller afgrænsning/opdeling i haven. Alt efter hvor meget plads du har, og hvor meget tid du vil bruge med hæksaksen, kan du vælge om du ønsker en stram klippet hæk, eller en blød og naturlig afgrænsning. Til de klippede hække kan f.eks. liguster, bøg og fjeldribs m.fl. bruges.
Til lave uklippede hække kan bruges Potentilla eller de lavere typer af Spiræa. Til høje hække kan det evt. være de højere typer af Spiræa, Surbær eller Sargents æble.
Har du en hund der er i hopla og har svært ved at holde sig fra køkkenhaven. Ja så kan du sætte et trådhegn op, men det er jo ikke så kønt.
En anden mulighed er, at plante en flot grøn hæk. Trådhegnet kan du placere så det står inde i hækken og er usynligt. Til hækkene der bruges til, at holde dyr ude og som ikke må tage for meget plads, er det en fordel at det er en stram klippet hæk. Vi vil anbefale bøg eller liguster, da disse planter hurtigt lukker af og samtidig er pæne om vinteren.